Med godt 10.000 besøgende om dagen må der siges at være gang i golf-festen i det nordjyske. Det eneste de mange golf-fans mangler er en dansk vinder. Syv gange tidligere er golfturneringen  Made In Himmerland blevet spillet i Gatten, men næste år rykker turneringen til en ny lokation og skifter dermed også navn. Rutinerede Søren Kjeldsen vil gøre sit for dansk succes, men han kommer ikke til at spå om fremtiden. Præmiesummen lyder på hele 22,5 millioner kroner, så der er en hel del at spille for. - Der skal du have fat i hende med krystalkuglen, sådan noget spår jeg ikke om, men det er klart det (sejren, red.), vi alle sammen ønsker, så det håber vi, siger han. Se indslaget fra Made in Himmerland i bunden af artiklen Sikkert er det dog, at han nyder at være hjemme i Nordjylland. - Det betyder sindssygt meget. Jeg er stolt af det område, jeg er fra, så at komme tilbage og spille her det er selvfølgelig sindssygt fedt, siger Søren Kjeldsen. Stærk modstand til danskerne Der er ikke noget at sige til, at de danske golfstjerner har haft svært ved at slå sig helt til tops på hjemmebanen. For de er oppe mod stærk modstand. Det fortæller Viaplay's golf-kommentator Henrik Knudsen. - Det er så stærkt et felt, som man kan forvente. Det er et rigtig godt tidspunkt her midt i sommerperioden, for vi er inde i en stribe af meget store turneringer. Derfor har vi også fået lidt afbud, men alligevel er det meste af DP World Tour her, forklarer han og fortsætter: - Når der er 22 danske spillere, bør der være et par stykker med fremme, så selvfølgelig er der gode chancer - det er godt nok ikke lykkedes endnu, og jeg kan ikke helt forklare hvorfor, men vi krydser fingre. Søren Kjeldsen har været tæt på Den dansker, der har været tættest på den endelige sejr i Gatten, er netop Søren Kjeldsen. I 2015 blev han toer i turneringen. Det er endnu ikke offentliggjort, hvor turneringen rykker hen til næste år, men sikkert er det, at det ikke bliver i Gatten. Og det er noget, de nordjyske spillere lige skal forlige sig med. - Det bliver anderledes. Det har været fantastisk her i Himmerland, så på den måde er det selvfølgelig lidt vemodigt, at det indtil videre er sidste gang her. Men lad os se, hvordan det bliver næste år - jeg håber, det også bliver godt, siger Søren Kjeldsen. Inden fredagens anden runde var nordjyden tre slag over par, så Søren Kjeldsen har planen klar. - Jeg håber på at spille bedre end i går, det er nødvendigt - så det er bare snuden i sporet, og så se hvad jeg kan gøre i dag, lyder det.

Opsummering:
22 danskere er i år blandt dem, der håber at kunne kæmpe med om sejren i Made In Himmerland. Men i de otte foregående udgaver har danskerne ikke kunnet spille sig til tops på hjemmebane.